
PËR VLERËSIMIN E VEPRIMTARISË SË AUTORITETIT TË MBIKËQYRJES FINANCIARE PËR VITIN 2015

Kuvendi i Shqipërisë,
- Duke njohur rolin e Autoritetit të Mbikëqyrjes Financiare për mbikëqyrjen e tregjeve financiare jobankare, me qëllim mbrojtjen e interesave të qytetareve në rolin e tyre si konsumatorë dhe investitorë në Republikën e Shqipërisë; 
- Duke njohur kontributin e tij në drejtim të nxitjes së qëndrueshmërisë, transparencës dhe besueshmërisë së këtyre tregjeve, në funksion të mbrojtjes së interesave të qytetarëve;
- Duke njohur rolin e këtij Autoriteti në ofrimin e informacionit cilësor e profesional mbi këto tregje, si dhe për edukimin e investitorëve të këtyre tregjeve; 
Vlerëson veprimtarinë e Autoritetit të Mbikëqyrjes Financiare në drejtim të:
- Mbrojtjes së interesave të konsumatorëve dhe investitorëve të të gjitha tregjeve të mbikëqyrura, duke garantuar në të njëjtën kohë zhvillimin dhe sigurinë e operatorëve të mbikëqyrur;
- Fillimit të punës për hartimin e metodologjisë së mbikëqyrjes me fokus riskun për tregun e sigurimeve dhe krijimit të platformës bazë për të bërë të mundur tarifimin me bazë riskun;
- Vijimin e plotësimit të detyrimeve të shoqërive të sigurimit ndaj Byrosë për financimin e Fondit të Kompensimit për pagesat e prapambetura.
Kërkon që Autoriteti i Mbikëqyrjes Financiare, për vitin 2016, të angazhohet në këto drejtime:
- Forcimi i integritetit institucional dhe rolit mbikëqyrës, si dhe përmirësimi i mëtejshëm i kapaciteteve inspektuese dhe audituese, për kryerjen e inspektimeve me fokus rrezikun dhe hartimi i një plani të qartë për kryerjen e këtyre inspektimeve në të gjitha shoqëritë e sigurimeve;
- Të evidentohen problematikat në lidhje me Byronë Shqiptare të Sigurimit dhe në përgjithësi për Fondin e Kompensimit dhe Autoriteti të shqyrtoje dhe të përdorë hapësirat ligjore për zgjidhjen e tyre në funksion të respektimit të të drejtave dhe trajtimit të barabartë të investitorëve;
- Të vazhdojë të monitorojë plotësimin e detyrimeve të shoqërive të sigurimit ndaj Byrosë, për financimin e Fondit të Kompensimit dhe ndjekjen e zbatimit të vendimeve për kryerjen e pagesave të dëmeve, objekt i këtij Fondi, në kohën e duhur, duke hartuar një plan shlyerjeje në zbatim të rekomandimeve të FSAP-it;
- Të verifikohet algoritmi i serverit dhe sistemi i IT-së  në lidhje me sistemin e shitjes së të gjithë tregut, në përdorim të brokerit, i cili tregton TPL, karton jeshil dhe kufitare, për të siguruar konkurrencë të lirë dhe pa pengesa për shkak të këtij algoritmi;
- Të paraqesë brenda vitit 2016, në bashkëpunim me Ministrinë e Financave, amendimet ligjore për sigurimin e detyrueshëm të mjeteve motorike, si dhe të vijojë zbatimin e masave stabilizuese në tregun e sigurimeve dhe vendosjes së standardeve të mirëpërcaktuara në lidhje me rezervat minimale, nivelin e likuiditetit, mjaftueshmërisë së kapitalit, praktikave të provigjonimit dhe sidomos përmirësimin e raportit dëme/prime;
- Duke konsideruar që investimi në tituj është një fushë ende e panjohur investimi për individët shqiptarë dhe duke konsideruar që të dhënat e ofruara nga tregu janë sinjale të qarta të fillimit të funksionimit të tregut të titujve në nivel investitori institucional, të shqyrtohet marrja e masave të posaçme të karakterit informues dhe edukues të publikut;
- Fillimi i operimit të platformave të tregtimit online, të dhënat për funksionimin e skemave të tilla edhe të palicencuara nga AMF-ja, si dhe shenjat e dhëna nga tregu për lindjen dhe shtimin e rasteve të emetimit të obligacioneve, të shoqërohen nga AMF-ja me reagime institucionale, me masa ligjore dhe fushata informuese mediatike për publikun, në lidhje me riskun që mbartin këto lloj investimesh; 
- Inkurajimi i ndjekjes së  një politike të hapur me qytetarët në rolin e investitorit, si dhe me median. Hartimi dhe respektimi i mekanizmave informues ligjorë e publikë, në mënyrë që të inkurajohet dhe rritet besimi i konsumatorit në rolin e AMF-së, nëpërmjet rritjes së efektshmërisë së funksioneve të AMF-së;   
- Forcimin marrëdhënieve bashkëpunuese me partnerët ndërkombëtarë dhe institucionet homologe të rajonit, duke synuar thirrjen dhe organizimin e konferencave dhe forumeve të diskutimit mbi çështje te tregjeve te licencuara dhe mbikëqyrura nga Autoriteti;
- Përmbushjen e detyrimeve që kanë lënë dokumentet e hartuara nga Banka Botërore, Fondi Monetar Ndërkombëtar dhe FSAP-i e që i referohen veprimtarisë së Autoritetit;
- Rishikimin e rregullores “Mbi marrëdhëniet e punës” drejt rritjes së kompetencave të bordit për emërimin dhe shkarkimin e drejtorëve të drejtorive dhe departamenteve, sipas rregullores së BSH-së;
- Miratimin në bord të shoqërisë të auditit të jashtëm financiar dhe rishikimin e strukturës, duke krijuar njësinë e auditit të brendshëm, të pavarur nga drejtuesi ekzekutiv që raporton në bord;
- Raportet vjetore në vijim, të respektojnë pa u kufizuar në parashikimet e ligjit, për sa i takon çështjeve të detyrueshme për t’u përfshirë në raportim;


- Të merren masa urgjente për zbatimin e rekomandimeve të dhëna nga Kontrolli i Lartë i Shtetit në raportin e Auditimit të Performancës së Autoritetit të Mbikëqyrjes Financiare;
- Të hartohen rregulla të qarta për sa i takon hartimit të buxhetit dhe për mënyrën e parashikimit dhe dokumentimit të shpenzimeve të natyrës së përgjithshme, si dhe të rishikohen tarifat e aplikuara nga Autoriteti në funksion të shpenzimeve të domosdoshme për zhvillimin e veprimtarisë mbikëqyrëse, të kontrollit dhe të tjera të lidhura me to.

